പ്രത്യേക സേവനങ്ങളും ഫീച്ചറുകളും
ഗോത്രവർഗ്ഗ യുവജന വിനിമയ പരിപാടിക്ക് എറണാകുളത്ത് തുടക്കമായി
അഞ്ച് സംസ്ഥാനങ്ങളിൽ നിന്നുള്ള ഇരുനൂറിലേറെ യുവതീ യുവാക്കൾ പങ്കെടുക്കുന്നു
കേന്ദ്ര ആഭ്യന്തര മന്ത്രാലയത്തിൻറെയും യുവജനകാര്യ-കായിക മന്ത്രാലയത്തിന്റെയും നേതൃത്വത്തിൽ എറണാകുളം ജില്ലാ ഭരണകൂടത്തിൻറെ സഹകരണത്തോടെ നെഹ്റു യുവ കേന്ദ്ര സംഘടിപ്പിക്കുന്ന പതിനാലാമത് ഗോത്രവർഗ്ഗ യുവജന വിനിമയ പരിപാടിക്കു ജില്ലയിൽ തുടക്കമായി. 2023 ജനുവരി 23 മുതൽ 29 വരെ നടക്കുന്ന പരിപാടിയിൽ ജാർഖണ്ഡ്, ചണ്ഡീഗഢ് , തെലങ്കാന, ഒഡീഷ, മഹാരാഷ്ട്ര എന്നീ സംസ്ഥാനങ്ങളിൽ നിന്നും തിരഞ്ഞെടുക്കപ്പെട്ട ഇരുനൂറിലേറെ യുവതീ യുവാക്കൾ പങ്കെടുക്കുന്നു.
ഇന്ത്യയുടെ വിദൂര ആദിവാസി ഊരുകളിൽ താമസിക്കുന്ന ഗോത്രവർഗ യുവതീ യുവാക്കൾക്ക് രാജ്യത്തിൻറെ ഇതര ഭാഗങ്ങൾ സന്ദർശിക്കാനും സാംസ്കാരിക വൈവിദ്ധ്യം, ഭാഷ, ജീവിതരീതികൾ, വികസന പ്രവർത്തനങ്ങൾ, നാനാത്വത്തിൽ ഏകത്വം തുടങ്ങിയവ നേരിൽ കണ്ടു മനസ്സിലാക്കുന്നതിനും അവസരമൊരുക്കുകയാണ് പരിപാടിയുടെ ലക്ഷ്യമെന്ന് നെഹ്റു യുവ കേന്ദ്ര സംഘതൻ സംസ്ഥാന ഡയറക്ടർ ശ്രീ കെ കുഞ്ഞഹമ്മദ് അറിയിച്ചു. എറണാകുളം പ്രസ് ക്ലബ്ബിൽ നടത്തിയ വാർത്താസമ്മേളനത്തിൽ സംസാരിക്കവെ രാജ്യത്തെ പതിനഞ്ചു തലസ്ഥാന നഗരങ്ങളിലാണ് ഈ വർഷം ഗോത്രവർഗ്ഗ യുവജന വിനിമയ പരിപാടികൾ സംഘടിപ്പിക്കുന്നതെന്ന് അദ്ദേഹം കൂട്ടിച്ചേർത്തു.ജില്ലാ യൂത്ത് ഓഫീസർ ശ്രീ അശ്വിൻ കുമാറും വാർത്താസമ്മേളനത്തിൽ സന്നിഹിതനായിരുന്നു
നാളെ  രാവിലെ 9.30 ന് കൊച്ചി കോർപറേഷൻ മുനിസിപ്പൽ ടൌൺ ഹാളിൽ മേയർ ശ്രീ എം അനിൽ കുമാറിന്റെ അദ്ധ്യക്ഷതയിൽ നടക്കുന്ന ചടങ്ങിൽ കേരള ഗവർണർ ശ്രീ ആരിഫ് മുഹമ്മദ് ഖാൻ പരിപാടി വെർച്വലായി ഉദ്ഘാടനം ചെയ്യും. നെഹ്റു യുവ കേന്ദ്ര സംഘതൻ സംസ്ഥാന ഡയറക്ടർ ശ്രീ കെ കുഞ്ഞഹമ്മദ്, വാർഡ് കൗൺസിലർ ശ്രീ മനു ജേക്കബ്, സിആർപിഎഫ് അസിസ്റ്റന്റ് കമാൻഡന്റ് രഘു പി, ജില്ലാ പട്ടിക വർഗ വികസന ഓഫീസർ ശ്രീ അനിൽ ഭാസ്കർ, ജില്ലാ യൂത്ത് ഓഫീസർ ശ്രീ അശ്വിൻകുമാർ തുടങ്ങിയവർ ചടങ്ങിനെ അഭിസംബോധന ചെയ്യും.
കേന്ദ്ര സായുധസേനാ വിഭാഗങ്ങളായ സി.ആർ.പി.എഫ്, ബി.എസ്.എഫ്, ഐ.ടി.ബി.പി എന്നിവയുടെ സഹായത്തോടെയാണ് പരിപാടിയിൽ പങ്കെടുക്കുന്നതിനുള്ള ഗോത്രവർഗ്ഗ യുവതീ യുവാക്കളെ തിരഞ്ഞെടുത്തത് എന്നും ശ്രീ കെ കുഞ്ഞഹമ്മദ് അറിയിച്ചു. വിവിധ വിഷയങ്ങളെ ആസ്പദമാക്കിയുള്ള ചർച്ചകൾ, ഭരണഘടനാ സ്ഥാപന മേധാവികളുമായി കൂടിക്കാഴ്ച്ച, സാംസ്ക്കാരിക വിനിമയ പരിപാടി, 'ദേശ സ്നേഹവും രാഷ്ട്ര നിർമാണവും' എന്ന വിഷയത്തിൽ പ്രസംഗ മത്സരം, ശുചീകരണം, വൃക്ഷതൈ നടൽ, കലാ മത്സരങ്ങൾ തുടങ്ങിയവ പരിപാടിയുടെ ഭാഗമായി നടക്കുമെന്നും അദ്ദേഹം പറഞ്ഞു.
ജനുവരി 26-ന് കാക്കനാട് സിവിൽ സ്റ്റേഷൻ പരേഡ് മൈതാനത്തു് നടക്കുന്ന റിപ്പബ്ലിക്ദിന റാലിയിൽ ഇവർ പങ്കെടുക്കും. തുടർന്ന് വ്യവസായ വകുപ്പ് മന്ത്രി ശ്രീ പി രാജീവ്, ജില്ലാ കളക്ടർ ഡോക്ടർ രേണു രാജ് എന്നിവർ ഗോത്രവർഗ്ഗ യുവതി യുവാക്കളുമായി സംവദിക്കും. തുടർന്ന് അവർ കൊച്ചി മെട്രോ, കൊച്ചിൻ ഷിപ്യാർഡ്, ഫോർട്ട് കൊച്ചി തുടങ്ങിയവ സന്ദർശിക്കും. കൊച്ചിയിലെ സ്കൂൾ വിദ്യാർത്ഥികളുമായും യൂത്ത് വൊളന്റിയർമാരുമായുള്ള ആശയവിനിമയവും പരിപാടിയുടെ ഭാഗമായി നടക്കും.
ഒഡീഷ, തെലങ്കാന, മഹാരാഷ്ട്ര, ഛത്തീസ്ഗർഹ്, ജാർഖണ്ഡ്, മഹാരാഷ്ട സംസ്ഥാനങ്ങളിലെ തനതു ഗോത്രവർഗ കലാരൂപങ്ങൾ പരിപാടിയിൽ പങ്കെടുക്കുന്ന സംഘാംഗങ്ങൾ അവതരിപ്പിക്കും. ജനുവരി 24ന് വൈകുന്നേരം തേവര സേക്രട്ട് ഹാർട്ട് കോളേജിൽ വച്ചാണ് വിവിധ സാംസ്കാരിക പരിപാടികൾ അരങ്ങേറുന്നത്.
ഇതര സംസ്ഥാനങ്ങളിൽ നിന്നുമെത്തിയവർക്ക് കേരളീയ കലകളെ പരിചയപ്പെടുത്തുന്നതിന്റെ ഭാഗമായി ഓട്ടൻതുള്ളൽ, മയൂര നൃത്തം, നാടോടി നൃത്തം, നാടൻപാട്ട് തുടങ്ങിയവയും അരങ്ങേറുന്നതാണ്. 27 ന് ടൌൺ ഹാളിൽ ഗോത്രവർഗ്ഗ യുവജനങ്ങളുടെ കലാ മത്സരങ്ങൾ നടക്കും. അതോടൊപ്പം ഭരതനാട്യം, മോഹിനിയാട്ടം എന്നിവ അവരെ പരിചയപ്പെടുത്തും.
(വിവിധ ദിവസങ്ങളിൽ നടക്കുന്ന സെഷനുകളിൽ ജില്ലാ വികസന കമ്മീഷണർ ശ്രീ ചേതൻ കുമാർ മീണ, റിലേഷൻഷിപ് ഫൗണ്ടേഷൻ ഡയറക്ടർ ശ്രീ എസ് സതീശ്, മോട്ടിവേഷണൽ ട്രെയിനർമാരായ ശ്രീ ടോണി തോമസ്, ശ്രീ കെ. എം. എച്ച്. ഇഖ്ബാൽ, കാലടി സംസ്കൃത യൂണിവേഴ്സിറ്റി പ്രൊഫസർ ഡോക്ടർ ഇബ്രാഹിംകുട്ടി തുടങ്ങിയവർ ക്ലാസുകൾ നയിക്കും.
ജനുവരി 27 ന് കേന്ദ്ര ആഭ്യന്തര മന്ത്രാലയത്തിലെ അണ്ടർ സെക്രട്ടറി ഇന്ദർ മോഹൻ ഗോത്ര വർഗ യുവജനങ്ങളുമായി ആശയവിനിമയം നടത്തും. പരിപാടി ജനുവരി 29ന് സമാപിക്കും.